b"\n_START_ARTICLE_\nEdifici a la muralla Sant Antoni, 79\n_START_SECTION_\nDescripci\xc3\xb3\n_START_PARAGRAPH_\nEdifici entre mitgeres que fa cantonada amb els carrers Cor de Maria i del Paborde, a m\xc3\xa9s de la fa\xc3\xa7ana principal a la muralla de Sant Antoni. \xc3\x89s de planta baixa, principal i 2 pisos. A la fa\xc3\xa7ana que d\xc3\xb3na a la muralla hi ha dos portals i una finestra enreixada. A la planta baixa hi ha tres portes rectangulars, una d'elles modificada en finestra. Al principal s'obren 3 balcons, pr\xc3\xa0cticament sense volad\xc3\xads, emmarcats per estructures en forma d'arc de mig punt. El primer pis el forma una balconada amb barana de forja, sostinguda per tres cartel\xc2\xb7les. A la fa\xc3\xa7ana principal, a l'al\xc3\xa7ada dels dos \xc3\xbaltims pisos hi ha pilastres adossades enmig de cada obertura que donen molta plasticitat al conjunt. Hi ha tres obertures rectangulars, formades per carreus regulars i coronades per motllures decorades (damunt de la central hi ha un escut nobiliari). Al segon pis s'obren tres finestres rectangulars amb barana corbada de ferro. L'entaulament est\xc3\xa0 format per una cornisa sostinguda per m\xc3\xa8nsules amb fulles d'acant, i una barana acabades en capitell corinti. Edifici s\xc3\xb2lid de ma\xc3\xa7oneria arrebossada i pintada._NEWLINE_La fa\xc3\xa7ana que d\xc3\xb3na al carrer Cor de Maria \xc3\xa9s la m\xc3\xa9s llarga. A la planta baixa hi ha set obertures, encara que quatre s\xc3\xb3n cegues. A l'entres\xc3\xb2l hi ha quatre balcons i dues pseudofinestres. Aquestes es repeteixen a les plantes primera, en la que tamb\xc3\xa9 hi ha 4 balcons, i a la segona. A la darrera planta hi ha cinc finestres. El lateral del carrer de Paborde segueix una composici\xc3\xb3 similar a la del carrer Cor de Maria per\xc3\xb2 amb dues obertures per planta. Tota la fa\xc3\xa7ana queda rematada per una cornisa triple motllurada i conjunts de tres impostes en tot el seu per\xc3\xadmetre. Finalment hi ha un ampit de mur cec que correspon a la coberta transitable.\n_START_SECTION_\nHist\xc3\xb2ria\n_START_PARAGRAPH_\nLa construcci\xc3\xb3 de l'edifici va iniciar-se l'any 1802 per iniciativa del propietari del terreny Joan Figuerola. El projecte i direcci\xc3\xb3 de l'obra van estar a c\xc3\xa0rrec de l'arquitecte Ignasi Jord\xc3\xa0. La tipologia de l'immoble s'insereix en el conjunt d'edificacions de caracter\xc3\xadstiques similar que es troben al Raval de Sant Antoni i que corresponen a l'arquitectura vallenca de mitjan segle XIX."